หุ้นน้องใหม่ KTMS ย้ำจุดยืนดูแล “ผู้ป่วยโรคไต” ครบทุกมิติ-บริการมีมาตรฐาน
KTMS หุ้นน้องใหม่ไอพีโอ มุ่งมั่นดูแลผู้ป่วยโรคไตครบทุกมิติ ขยายขอบเขตการให้บริการที่ครอบคลุมในทุกพื้นที่ทั่วประเทศ ตอบโจทย์ความต้องการของลูกค้าอย่างมีคุณภาพเป็นไปตามมาตรฐานระดับประเทศและระดับสากล
KTMS หุ้นน้องใหม่ไอพีโอ มุ่งมั่นดูแลผู้ป่วยโรคไตครบทุกมิติ ขยายขอบเขตการให้บริการที่ครอบคลุมในทุกพื้นที่ทั่วประเทศ ตอบโจทย์ความต้องการของลูกค้าอย่างมีคุณภาพเป็นไปตามมาตรฐานระดับประเทศและระดับสากล
28 พ.ย. 2565

การเติบโตของตลาดกลุ่มผลิตภัณฑ์วัสดุทางการแพทย์ต่อเนื่องในช่วง 5 ปีที่ผ่านมา ตั้งแต่ปี 2560-2564 มีนัยยะสำคัญเพราะแสดงถึงความเจ็บป่วยด้านสุขภาพของประชากรในประเทศไทยที่เพิ่มสูงขึ้น โดยเฉพาะอย่างยิ่ง “โรคไต” โดยข้อมูลจากสมาคมโรคไตแห่งประเทศไทยพบว่ามีผู้ป่วยรวมถึงกลุ่มเสี่ยงมากกว่า 20 ล้านคนทั่วประเทศ และมีผู้ป่วยไตวายเรื้อรังระยะสุดท้ายทั้งสิ้น จำนวน 63,694 ราย แยกเป็นผู้ป่วยล้างไตผ่านช่องท้อง จำนวน 32,892 ราย ผู้ป่วยฟอกเลือดด้วยเครื่องไตเทียม จำนวน 24,256 ราย และผู้ป่วยฟอกเลือดด้วยเครื่องไตเทียมที่รับเฉพาะยา EPO จำนวน 6,546 ราย จะเห็นได้ว่าโรคไตวายเรื้อรัง เป็นโรคที่คุกคามสุขภาพประชากร และจะมีผู้ป่วยไตวายเรื้อรังระยะสุดท้ายในระบบเพิ่มจำนวนมากขึ้นทุกๆ ปี
นางสาวกาญจนา พงศ์พัฒนะเดชา ประธานเจ้าหน้าที่บริหาร บริษัท เคที เมดิคอล เซอร์วิส จำกัด (มหาชน) หรือ KTMS เปิดเผยถึงจุดเริ่มต้นของ KTMS ว่า เริ่มจากที่ตัวเองเป็นพยาบาลระดับผู้เชี่ยวชาญเฉพาะทางโรคไตเทียมได้สั่งสมประสบการณ์มากกว่า 15 ปี และมีประสบการณ์ด้านการให้บริการฟอกเลือดด้วยเครื่องไตเทียมในการดูแลรักษาผู้ป่วยโรคไต ซึ่งต้องยอมรับว่าจากสถิติโดยเฉลี่ยแต่ละปี มีจำนวนผู้ป่วยโรคไตเรื้อรังทยอยเพิ่มสูงขึ้นทุกปี และมีผู้ป่วยโรคไตที่ต้องเข้ารับการบริการฟอกเลือดด้วยเครื่องไตเทียมเพิ่มมากขึ้น หากผู้ป่วยเหล่านั้นไม่สามารถเข้าถึงการรักษาได้ทันก็อาจจะเสียชีวิต และในฐานะพยาบาลผู้เชี่ยวชาญเฉพาะทางโรคไต จึงเกิดแรงบันดาลใจในการก่อตั้ง KTMS ด้วยแนวคิดที่เชื่อว่า ผู้ป่วยทุกคนต้องมีความหวัง เพื่อให้เขาได้ใช้ชีวิตอย่างมีความสุข และเราก็เช่นกัน
โดยต้องสร้างโอกาสและความหวังที่จะให้ผู้ป่วยได้รับบริการที่ตามมาตรฐานสากล ซึ่งนี่คือปนิธานของ KTMS ที่ประกาศเดินหน้าเป็นหนึ่งในผู้นำด้านการให้บริการฟอกเลือดด้วยเครื่องไตเทียมของประเทศไทย ที่ให้บริการฟอกเลือดด้วยเครื่องไตเทียมแบบครอบคลุมและครบวงจร เพราะเรามองว่าทุกชีวิตต้องมีความหวัง จากแรงบันดาลใจที่เราจะก้าวและสู้ไปพร้อมๆกัน ระหว่างผู้ป่วยโรคไต และ KTMS
สำหรับ KTMS ดำเนินธุรกิจการให้บริการฟอกเลือดด้วยเครื่องไตเทียมและระบบผลิตน้ำบริสุทธิ์ สำหรับการฟอกเลือดด้วยเครื่องไตเทียม รวมทั้งการขายและการให้บริการที่เกี่ยวข้องกับการแพทย์อย่างครบวงจร ด้วยคุณภาพและมาตรฐานระดับสากล ภายใต้การให้บริการฟอกเลือดด้วยเครื่องไตเทียม (Hemodialysis Center) ในรูปแบบคลินิกเวชกรรมเฉพาะทางไตเทียม (คลินิก หรือ Stand-Alone) และหน่วยไตเทียมในโรงพยาบาล (หน่วยไตเทียม หรือ Outsource) ทั้งในส่วนของโรงพยาบาลรัฐ และกลุ่มลูกค้าเอกชน โดยปัจจุบันบริษัทฯ มีเครื่องไตเทียมรวม จำนวน 243 เครื่อง มีหน่วยไตเทียม จำนวน 19 สาขา ซึ่งครอบคลุมพื้นที่ส่วนใหญ่ของประเทศ ทั้งภาคกลางและกรุงเทพมหานคร 3 สาขา ภาคตะวันออกเฉียงเหนือ 9 สาขา ภาคเหนือ 4 สาขา ภาคตะวันออก 1 สาขา และภาคตะวันตก 2 สาขา
ทั้งนี้กลุ่มบริษัทฯ ดำเนินธุรกิจอย่างครบวงจรด้วยคุณภาพและมาตรฐานระดับสากล ให้แก่ กลุ่มลูกค้าโรงพยาบาลรัฐ และกลุ่มลูกค้าเอกชน ภายใต้การบริหารจัดการผ่านการขับเคลื่อน 3 บริษัทย่อย ประกอบด้วย 1) บริษัท เออร์วิง คอร์ปอเรชั่น จำกัด (IRV) ดำเนินธุรกิจให้บริการออกแบบ ติดตั้งระบบผลิตน้ำสำหรับการฟอกเลือดด้วยเครื่องไตเทียม และการบำรุงรักษา, ผลิตและจัดจำหน่ายน้ำยาไตเทียม, บริการออกแบบ ตกแต่งสถานพยาบาลฟอกเลือดด้วยเครื่องไตเทียม และจัดจำหน่ายอุปกรณ์การแพทย์สำหรับสถานพยาบาลฟอกเลือดด้วยเครื่องไตเทียม
2) บริษัท เมดิคอล วิชั่น จำกัด (MV) ให้บริการออกแบบ และติดตั้งอุปกรณ์ท่อลมรับ-ส่ง สิ่งส่งตรวจทางการแพทย์ รวมทั้งบริการดูแลบำรุงรักษาระบบ และ 3) บริษัท เนโฟร วิชั่น จำกัด (NEP) ให้บริการฟอกเลือดด้วยเครื่องไตเทียมทั้งในรูปแบบคลินิกเวชกรรมเฉพาะทางไตเทียม และหน่วยไตเทียมในโรงพยาบาล เพื่อรองรับการให้บริการลูกค้าในกลุ่มสิทธิประโยชน์จากนโยบายสนับสนุน SME ของภาครัฐ เป็นการเพิ่มโอกาสให้กับกลุ่มผู้ประกอบการ SME ในการประมูลงานโครงการกับภาครัฐ
อย่างไรก็ดีด้วยจุดเด่นของ KTMS ภายใต้วิสัยทัศน์การขับเคลื่อนองค์กรสู่การเติบโตไปข้างหน้า ด้วยแรงบันดาลใจที่เกิดจากความหวัง ส่งผลให้บริษัทฯ มุ่งเน้นการให้บริการแบบครบวงจร (One-stop Services) ซึ่งถือเป็นผู้นำที่ให้บริการฟอกเลือดด้วยเครื่องไตเทียมเพียงไม่กี่รายที่สามารถให้บริการได้อย่างครบวงจร ภายใต้คุณภาพในการให้บริการที่เป็นเลิศ (Quality Excellence) โดยมีทีมแพทย์ ทีมพยาบาลระดับเชี่ยวชาญเฉพาะทางโรคไตเทียม และทีมวิศวกร ที่มีคุณภาพ จนได้รับความไว้วางใจจากลูกค้า (Experience and Trust ) มากกว่า 15 ปี
พร้อมกันนี้กลุ่มบริษัทได้รับความไว้วางใจจากกลุ่มลูกค้าโรงพยาบาลรัฐ ซึ่งมีการต่อสัญญาการให้บริการมาเป็นระยะเวลายาวนานกว่า 5 ปี รวมถึงบริษัทย่อยที่มีความเชี่ยวชาญและประสบการณ์ที่เกี่ยวข้องกับระบบผลิตน้ำสำหรับการฟอกเลือดด้วยเครื่องไตเทียม และระบบบำบัดน้ำเสีย มากว่า 20 ปี จึงทำให้กลุ่มบริษัทฯ สามารถให้บริการที่ตอบโจทย์ความต้องการของลูกค้าอย่างมีคุณภาพ เป็นไปตามมาตรฐานระดับประเทศและระดับสากล
ทั้งนี้ด้วยแรงบันดาลใจจากความหวัง ก่อเกิดความแน่วแน่ในการบริหารงาน ที่ไม่ได้เพียงแค่สร้างความหวัง กำลังใจ แต่ยังเป็นการเชื่อมโยงแพทย์พยาบาล ญาติ รวมถึงผู้ป่วยเข้าด้วยกัน ด้วยอัธยาศัยไมตรี ทำให้รู้สึกอบอุ่นและประทับใจ และยังมุ่งหวังที่จะขับเคลื่อนองค์กรด้วยนวัตกรรมสุขภาพเพื่อการฟอกเลือดด้วยเครื่องไตเทียม รวมทั้งสร้างผลประกอบการที่ดีเพื่อผู้มีส่วนได้เสียทุกฝ่ายอย่างยั่งยืน
“ทุกๆความสำเร็จที่เกิดขึ้น ทุกๆความหวังของผู้ป่วยที่ได้รับการดูแลและกำลังใจจากเรา ทุกๆรอยยิ้ม  ที่ก้าวออกจากการได้รับการรักษา ก่อให้เกิดแรงผลักดันในการนำบริษัทฯ เข้าจดทะเบียนในตลาดหลักทรัพย์เอ็มเอไอ ในครั้งนี้ KTMS เดินหน้าระดมทุน เพื่อใช้เครื่องมือทางการเงินต่อยอดธุรกิจการให้บริการโดยมีโครงการลงทุน อาทิ สถานพยาบาลฟอกเลือกด้วยเครื่องไตเทียม ตั้งเป้าขยายสาขาเพิ่ม 14 แห่งทั่วประเทศ แบ่งเป็น Outsource 8 สาขา และ 6 สาขา ที่เป็นStand Alone ซึ่งจะทำให้มีจำนวนเครื่องไตเทียมเพิ่มขึ้น 123 เครื่อง เพื่อรองรับปริมาณผู้ป่วยโรคไตที่เพิ่มขึ้น และเพื่อขยายขอบเขตการให้บริการที่ครอบคลุมในทุกพื้นที่ทั่วประเทศ” นางสาวกาญจนา กล่าว 